དཔེ་ཆ་གང་ཞིག་བཀླགས་ཀྱང་དཔེ་དེབ་དེའི་ཡོན་ཏན་ཁོང་དུ་ཆུད་པ་བྱུང་ཚེ་ཡིད་ལ་དགའ་བ་སེམས་ཀྱིས་ནོན་དཀའ་བ་རེ་བྱུང་བ་དཔེ་ཀློག་པ་བྱིངས་ལ་ཡོད་པའི་ཁྱད་ཆོས་ཤིག་རེད།ང་ལ་མཚོན་ན་བོད་ཀྱི་གནའ་རབས་རྩོམ་རིག་གཙོ་བྱས་པའི་ནང་ཆོས་དང་།ལོ་རྒྱུས།དམངས་ཁྲོད་རྩོམ་རིགདེང་གི་འབོལ་རྩོམ་དང་སྒྲུང་གཏམ་སོགས་ལའང་མཚམས་ལན་རེར་རང་གི་ནུས་ཚོད་ཀྱིས་མིག་བཤེར་རེ་བྱེད་པའི་གྲལ་ཡིན།གནའ་རྩོམ་ཀློག་དུས་ཀྱི་བདེ་བ་ཐུན་མོང་མ་ཡིན་པ་དེ་ས་དགེ་བཀའ་རྙིང་རིསསུ་མ་ཆད་པའི་མཁས་དབང་རིམ་བྱོན་དག་གི་རྣམ་ཐར་དང་རྟོགས་བརྗོད།མཐའ་དཔྱོད་དང་འགྲེལ་རྩོམ།བསྟོད་ཚོགས་དང་རྟོགས་མགུར་ལྟ་བུའི་ཁྲོད་བདེ་བླག་ངང་རྙེད་འོང་བ་ཡིན།གནའ་རབས་ཀྱི་རྩོམ་རིག་གི་ཁྱད་ཆོས་སམ་བདག་བློ་ཀུན་ནས་འགུག་བྱེད་ཀྱི་ཆ་གཅིག་ནི་ཡིད་དུ་འོང་བའི་ཚིག་སྦྱོར་གྱི་ཉམས་འདོན་སྟངས།གཏན་ཚིགས་དང་བསམ་གཞིག་ཞིབ་མོའི་གནས་ལུགས་གཏན་ལ་འབེབ་ལུགས།དཔེ་དོན་གཉིས་གེའུ་ཁ་སྦྱོར་ཚུལ་གྱིས་འབྲེལ་ཆགས་པ།སྒྲ་དང་ཚད་མ།གསོ་དང་ནང་དོན།བརྡ་སྤྲོད་དང་སྙན་ངག་བཅས་གཅིག་ལ་གཅིག་བརྟེན་དུ་གནང་བའི་ཚུལ་གྱིས་གྲུབ་པས་རིགས་ལམ་ཚགས་དམ་ཞིང་ཡི་གེ་རེ་རེའི་གོ་བརྡ་སྤྲོད་ཤུགས་ལ་ནུས་སྟོབས་བླ་ལྷག་མངོན་པ།རྩོམ་པ་པོ་རྣམས་ལ་མཐོང་རྒྱ་དང་ཐོས་རྒྱ་ཆེ་བའི་གྲུབ་རྟགས་སུ་མཛད་པ་ཤོས་ཆེ་བས་གོ་བསྐོན་བློ་འགུག་གི་ཡོན་ཏན་ཡོངས་སུ་འཛོམས།འདི་ནི་གནའ་རབས་རྩོམ་རིག་གི་ཐུན་མོང་མིན་པའི་ཁྱད་ཆོས་ལྟ་བུར་ཁོ་བོས་མཐོང་ཞིང་བོད་རང་གི་སྐད་ཆའི་སྒྱུ་རྩལ་ལ་བྱང་ཆ་ལེགས་པར་ཐོན་དགོས་ན་རྙིང་མ་དང་བཀའགདམས་གཙོ་བོར་གྱུར་པའི་བརྩམས་ཆོས་རི་རབ་ཀྱི་གཏོས་དང་མཉམ་པ་དག་ལ་ག་ལེར་རང་གི་ནུས་ཚོད་རེ་མཇལ་ཐུབ་ན་ཉམས་མྱོང་ཤིན་ཏུ་མང་པོ་ལོན་རྒྱུ་ཡོད་པར་སྣང་།